               EUROOPAN KOMISSIO
            Bryssel 26.11.2020
            COM(2020) 759 final
            2020/0336(NLE)
            Ehdotus
            NEUVOSTON PÄÄTÖS
            liikenneyhteisön alueellisessa ohjauskomiteassa Euroopan unionin puolesta otettavasta kannasta, joka koskee liikenneyhteisön talousarvion hyväksymistä vuodeksi 2021

               PERUSTELUT

               1.Ehdotuksen kohde

               Tämä ehdotus koskee päätöstä liikenneyhteisön perustamista koskevalla sopimuksella, jäljempänä ’liikenneyhteisösopimus’, perustetussa alueellisessa ohjauskomiteassa unionin puolesta otettavan kannan vahvistamisesta, kun on määrä antaa päätös liikenneyhteisön vuoden 2021 talousarviosta.

               2.Ehdotuksen tausta

               2.1.Liikenneyhteisön perustamista koskeva sopimus

               Liikenneyhteisön perustamista koskevan sopimuksen, jäljempänä ’sopimus’, tavoitteena on liikenneyhteisön luominen tie-, raide-, sisävesi- ja meriliikenteelle sekä liikenneverkon kehittäminen Euroopan unionin ja kaakkoiseurooppalaisten osapuolten välillä. Sopimus tuli voimaan 1. toukokuuta 2019.

               Euroopan unioni on sopimuksen osapuoli
                  1
               .

               2.2.Alueellinen ohjauskomitea

               Alueellinen ohjauskomitea perustettiin sopimuksen 24 artiklalla. Se vastaa sopimuksen hallinnoinnista ja varmistaa sopimuksen asianmukaisen täytäntöönpanon. Tätä varten se antaa suosituksia ja tekee päätöksiä sopimuksessa määrätyissä asioissa. Alueellinen ohjauskomitea muun muassa

               a)valmistelee ministerineuvoston työn,

               b)päättää teknisten komiteoiden perustamisesta,

               c)ryhtyy uusien EU:n säädösten osalta tarvittaviin toimiin erityisesti tarkistamalla sopimuksen liitettä I,

               d)nimittää ministerineuvostoa kuultuaan pysyvän sihteeristön johtajan,

               e)voi nimittää yhden tai useamman pysyvän sihteeristön varajohtajan,

               f)vahvistaa pysyvän sihteeristön säännöt,

               g)voi asiasta päätöksen tekemällä tarkistaa talousarvion rahoitusosuuksien tasoa,

               h)hyväksyy liikenneyhteisön vuotuisen talousarvion,

               i)hyväksyy päätöksen, jolla määritetään tarkemmin menettely talousarvion toteuttamiseksi, tilinpäätöksen esittämiseksi sekä tilintarkastusten ja muiden tarkastusten tekemiseksi,

               j)tekee päätökset kiistoista, jotka osapuolet ovat tuoneet ratkaistaviksi,

               k)hyväksyy yleiset periaatteet oikeudesta tutustua sopimuksessa tai sen nojalla perustettujen elinten hallussaan pitämiin asiakirjoihin,

               l)hyväksyy kattavan verkon toteuttamisesta ministerineuvostolle esitettävät vuosikertomukset,

               m)tiettyjen unionin säädösten osalta vahvistaa aikarajat ja tavat, joiden mukaisesti kaakkoiseurooppalaisten osapuolten on saatettava kyseiset säädökset osaksi kansallista lainsäädäntöään.

               Alueellinen ohjauskomitea muodostuu kunkin osapuolen edustajasta ja varaedustajasta. Kaikki EU:n jäsenvaltiot voivat osallistua tarkkailijoina.

               Alueellinen ohjauskomitea tekee päätöksensä yksimielisesti.

               2.3.Suunniteltu alueellisen ohjauskomitean säädös

               Alueellisen ohjauskomitean on määrä hyväksyä vuonna 2021 ensimmäisessä istunnossaan/kokouksessaan päätös liikenneyhteisön talousarviosta vuodeksi 2021, jäljempänä ’suunniteltu säädös’.

               Suunnitellun säädöksen tarkoituksena on määrittää liikenneyhteisön talousarvio vuodeksi 2021.

               Suunnitellusta säädöksestä tulee osapuolia sitova sopimuksen 25 artiklan 1 kohdan mukaisesti. Mainitussa artiklassa määrätään seuraavaa: ”Alueellisen ohjauskomitean tekemä päätös sitoo osapuolia. Jos alueellisen ohjauskomitean tekemässä päätöksessä osapuolelta edellytetään toimien toteuttamista, mainitun osapuolen on toteutettava tarvittavat toimet ja ilmoitettava asiasta alueelliselle ohjauskomitealle.”

               3.Unionin puolesta otettava kanta

               Liikenneyhteisön talousarvion osuudet on vahvistettu sopimuksen liitteessä V. Unionin osuus on 80 prosenttia talousarviosta, ja loput 20 prosenttia saadaan Länsi-Balkanin osapuolten varoista.

               Vuoden 2020 talousarvio oli yhteensä 3,000 miljoonaa euroa, josta 2,400 miljoonaa euroa (80 %) tuli EU:lta ja 0,6 miljoonaa euroa Länsi-Balkanin osapuolilta.

               Vuoden 2021 talousarvion määrää ehdotetaan korotettavan 3,525 miljoonaan euroon, josta 0,225 miljoonaa euroa siirretään vuoden 2020 talousarviosta, 80 prosenttia uusista varoista tulee EU:lta (2,640 miljoonaa euroa)
                  2
                ja loput 20 prosenttia (0,66 miljoonaa euroa) kaakkoiseurooppalaisilta osapuolilta.

               Tästä määrästä katetaan pysyvän sihteeristön ja liikenneyhteisön eri elinten kokousten järjestämisen juoksevat kustannukset. Ehdotettu korotus on perusteltu, koska lähitulevaisuudessa on tarkoitus palkata lisää henkilöstöä ja hankkia tietoteknisiä laitteita ja ohjelmistoja, tekninen komitea kokoontuu useammin ja johtaja ja pysyvän sihteeristön toimihenkilöt matkustavat enemmän. Vuoden 2021 odotetaan olevan pysyvän sihteeristön ensimmäinen tavanomainen toimintavuosi, jolloin koko hallinto- ja muu henkilöstö on toimintavalmis ja hallinnollinen kehys on otettu käyttöön. Liikenneyhteisön ja Serbian välisen päätoimipaikkaa koskevan sopimuksen liitteen I mukaisesti isäntämaa Serbia antaa pysyvälle sihteeristölle maksutta käyttöön toimitilat sekä joitain näihin tiloihin liittyviä laitteita ja palveluja (kalusteet, turvapalvelut, sähkö, vesi ja siivous).

               Tämän päätöksen hyväksyminen alueellisen ohjauskomitean toimesta on tarpeen sopimuksen täytäntöönpanon ja pysyvän sihteeristön toiminnan kannalta.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  3
               .

               4.1.2.Soveltaminen käsillä olevassa asiassa

               Soveltaminen käsillä olevassa asiassa

               Alueellinen ohjauskomitea on sopimuksella (liikenneyhteisösopimus) perustettu elin.

               Säädös, joka alueellisen ohjauskomitean olisi annettava, on säädös, jolla on oikeusvaikutuksia. Liikenneyhteisösopimuksen 35 artiklan mukaisesti alueellisen ohjauskomitean tehtävänä on hyväksyä liikenneyhteisön talousarvio, ja kyseinen päätös sitoo liikenneyhteistyösopimuksen osapuolia. Luonteensa vuoksi ja siksi, että alueellista ohjauskomiteaa sääntelee kansainvälinen oikeus, tämä säädös sisältää osia, jotka vaikuttavat liikenneyhteisösopimuksen osapuolten oikeudelliseen asemaan ja näin ollen myös unionin oikeudelliseen asemaan. Tästä syystä sillä on katsottava olevan oikeusvaikutuksia. Suunnitellulla säädöksellä ei täydennetä eikä muuteta liikenneyhteisösopimuksen institutionaalisia rakenteita. Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunniteltu päätös on tarpeen liikenneyhteisösopimuksen asianmukaisen toiminnan kannalta. Liikenneyhteisösopimuksen tavoitteet ja tekijät liittyvät maantie-, rautatie- ja sisävesiliikenteeseen, jotka kuuluvat SEUT-sopimuksen 91 artiklan soveltamisalaan, sekä meriliikenteeseen, joka kuuluu SEUT-sopimuksen 100 artiklan 2 kohdan soveltamisalaan. Suunniteltu säädös koskee horisontaalisen luonteensa vuoksi kaikkia näitä tekijöitä. Kaikki kyseiset tekijät liittyvät erottamattomasti toisiinsa ilman, että jokin niistä olisi ainoastaan liitännäinen.

               Sen vuoksi ehdotetun päätöksen aineellisena oikeusperustana ovat seuraavat määräykset: SEUT-sopimuksen 91 artikla ja 100 artiklan 2 kohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 91 artikla ja 100 artiklan 2 kohta yhdessä sen 218 artiklan 9 kohdan kanssa.

               5.Suunnitellun säädöksen julkaiseminen

               Liikenneyhteisösopimuksen 25 artiklan 2 kohdan mukaisesti alueellisen ohjauskomitean päätökset julkaistaan Euroopan unionin virallisessa lehdessä.

               2020/0336 (NLE)

               Ehdotus

               NEUVOSTON PÄÄTÖS

               liikenneyhteisön alueellisessa ohjauskomiteassa Euroopan unionin puolesta otettavasta kannasta, joka koskee liikenneyhteisön talousarvion hyväksymistä vuodeksi 2021

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan ja 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni allekirjoitti sopimuksen liikenneyhteisön perustamisesta, jäljempänä ’liikenneyhteisösopimus’, neuvoston päätöksen (EU) 2017/1937
                  4
                mukaisesti. Se hyväksyttiin Euroopan unionin puolesta 4 päivänä maaliskuuta 2019 neuvoston päätöksellä (EU) 2019/392
                  5
               . Se tuli voimaan 1 päivänä toukokuuta 2019.

               (2)Liikenneyhteisösopimuksen 35 artiklan mukaisesti liikenneyhteisön alueellisen ohjauskomitean, jäljempänä ’ohjauskomitea’, on hyväksyttävä vuosittain liikenneyhteisön talousarvio. Saman määräyksen mukaisesti ohjauskomitealla on valtuudet tehdä päätöksiä tarkemmasta menettelystä, jota noudatetaan talousarvion toteuttamisessa.

               (3)Ohjauskomitean on määrä hyväksyä joulukuussa 2020 pidettävässä kokouksessaan päätös liikenneyhteisön vuoden 2021 talousarviosta; jos kohtaa ei käsitellä kyseisessä kokouksessa, hyväksyminen siirretään seuraavaan kokoukseen.

               (4)Vuodeksi 2021 ehdotettu talousarvio on tarpeen liikenneyhteisön elinten asianmukaisen toiminnan kannalta. Siitä katetaan henkilöstö-, matka-, tietotekniikka- ja ohjelmistokustannukset sekä operatiiviset menot, kuten selvitykset, tekninen tuki ja konferenssi- ja kokousjärjestelyt.

               (5)On aiheellista vahvistaa alueellisessa ohjauskomiteassa unionin puolesta otettava kanta, koska tällainen päätös on tarpeen liikenneyhteisön pysyvän sihteeristön toiminnan kannalta ja sillä on oikeusvaikutuksia suhteessa unioniin,

               ON HYVÄKSYNYT TÄMÄN PÄÄTÖKSEN:

               1 artikla

               Unionin puolesta liikenneyhteisön alueellisessa ohjauskomiteassa otettava kanta liikenneyhteisön vuoden 2021 talousarvioon perustuu tämän päätöksen liitteenä olevaan alueellisen ohjauskomitean päätösluonnokseen.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös (EU) 2017/1937, annettu 11 päivänä heinäkuuta 2017, liikenneyhteisön perustamista koskevan sopimuksen allekirjoittamisesta Euroopan unionin puolesta ja sen väliaikaisesta soveltamisesta (EUVL L 278, 27.10.2017, s. 1).

                     (2)

                        Komission täytäntöönpanopäätös, 25.6.2020, C(2020) 4356.

                     (3)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (4)

                        Neuvoston päätös (EU) 2017/1937, annettu 11 päivänä heinäkuuta 2017, liikenneyhteisön perustamista koskevan sopimuksen allekirjoittamisesta Euroopan unionin puolesta ja sen väliaikaisesta soveltamisesta (EUVL L 278, 27.10.2017, s. 1).

                     (5)

                        Neuvoston päätös (EU) 2019/392, annettu 4 päivänä maaliskuuta 2019, liikenneyhteisön perustamista koskevan sopimuksen tekemisestä Euroopan unionin puolesta.

    ---documentbreak---

               EUROOPAN KOMISSIO
            Bryssel 26.11.2020
            COM(2020) 759 final
            LIITE
            asiakirjaan
            Ehdotus neuvoston päätökseksi
            liikenneyhteisön alueellisessa ohjauskomiteassa Euroopan unionin puolesta otettavasta kannasta, joka koskee liikenneyhteisön talousarvion hyväksymistä vuodeksi 2021

               LIITE I

               LUONNOS

               LIIKENNEYHTEISÖN ALUEELLISEN OHJAUSKOMITEAN
               PÄÄTÖS nro /2020

               annettu …,

               liikenneyhteisön vuoden 2021 talousarvion hyväksymisestä

               LIIKENNEYHTEISÖN ALUEELLINEN OHJAUSKOMITEA, joka

               ottaa huomioon liikenneyhteisön perustamista koskevan sopimuksen ja erityisesti sen 24 artiklan 1 kohdan ja 35 artiklan,

               ON PÄÄTTÄNYT SEURAAVAA:

               1 artikla

               Hyväksytään liikenneyhteisön vuoden 2021 talousarvio, joka esitetään tämän päätöksen lisäyksessä.

               2 artikla

               (1)Liikenneyhteisöön sovellettavien varainhoitosääntöjen ja tarkistusmenettelyjen 10 artiklan 1 kohdan mukaisesti vuoden 2021 talousarvion tietyn budjettikohdan määrärahoja voidaan käyttää jonkin toisen budjettikohdan määrärahojen tarkoituksiin yhteensä enintään 10 prosenttia ensin mainitun budjettikohdan määrärahoista. Tätä ei sovelleta henkilöresursseja koskevaan budjettikohtaan.

               (2)Siirrettyjä määrärahoja, jotka vastaavat vuoden 2020 lopussa allekirjoitettuja sitoumuksia, sellaisena kuin ne ovat esitettyinä liitteenä olevassa talousarviossa, ei voida käyttää ensimmäisessä kohdassa tarkoitetulla tavalla. Niitä ei oteta huomioon määritettäessä kyseisessä kohdassa tarkoitettua 10 prosentin enimmäismäärää vastaavaa määrää.

               3 artikla

               (3)Määrärahat, joita ei ole sidottu varainhoitovuosien 2019 ja 2020 lopussa, peruutetaan ja maksetaan takaisin osapuolille liikenneyhteisön perustamista koskevan sopimuksen liitteessä V vahvistettujen prosenttiosuuksien ja tosiasiallisesti maksettujen osuuksien mukaisesti.

               Tehty ..., ... päivänä ...kuuta 2020

               Alueellisen ohjauskomitean puolesta

                  Puheenjohtaja

               LIIKENNEYHTEISÖN VUODEN 2021 TALOUSARVIO

                        Budjettikohta

                        Määrä

                        (euroa)

                        1.Pysyvä sihteeristö

                        1.1. Henkilöresurssit

                         1 465 706

                        1.2. Matkakulut

                         237 600

                        1.3. Toimistokustannukset, laitteet ja ohjelmistot

                        403 080

                        -josta uusia varoja

                        308 080

                        -josta vuoden 2020 lopussa allekirjoitettuja sitoumuksia vastaavia siirrettyjä talousarviomäärärahoja, joiden maksut erääntyvät vuonna 2021

                        95 000
                           1

                        1.4. Muut kustannukset ja palvelut, mukaan lukien:

                        - ulkoistetut ja muut palvelut (tilintarkastus, tiedotus, henkilöstön koulutus, pankkimaksut)

                        - kokous- ja konferenssikustannukset

                        - tietotekniikka- ja viestintäkustannukset

                        - rekrytointikustannukset

                         262 890

                        1.5. TUTKIMUKSET, tekninen apu EU:n säännöstön ja toimintasuunnitelmien tukemiseksi ja täytäntöönpanemiseksi

                                      690 000

                        -josta uusia varoja

                        560 000

                        -josta vuoden 2020 lopussa allekirjoitettuja sitoumuksia vastaavia siirrettyjä talousarviomäärärahoja, joiden maksut erääntyvät vuonna 2021

                        130 000
                           2

                        2.Ministerineuvosto

                        2.1. Kokous- ja konferenssikustannukset

                                 60 000

                        3.Alueellinen ohjauskomitea

                        3.1. Kokous- ja konferenssikustannukset

                                              25 450

                        4.Tekninen komitea

                        4.1. Kokous- ja konferenssikustannukset

                                 114 100

                        5.Sosiaalifoorumi

                        5.1. Kokous- ja konferenssikustannukset

                        16 300

                        Varaus (noin 8 % uusista varoista)

                        249 874

                        Uudet varat yhteensä

                        3 300 000

                        Vuodelta 2020 siirretyt määrärahat yhteensä

                        225 000
                           3

                        Kaikki yhteensä

                        3 525 000
                           4

                        EU:n rahoitusosuus (80 % uusista varoista)

                        2 640 000

                        Kaakkoiseurooppalaisten osapuolten rahoitusosuus (20 % uusista varoista: liikenneyhteisösopimuksen liitteessä V esitetään maakohtainen jakauma)

                        660 000

                     (1)

                        Ohjeellinen määrä: video- ja puhelinneuvotteluihin ja kirjanpitoon/henkilöstöhallintoon liittyvien ohjelmistojen hankintamenettelyt ovat käynnissä ja sopimukset on tarkoitus allekirjoittaa joulukuussa 2020.

                     (2)

                        Ohjeellinen määrä: liikenneobservatorion teknisen avun hankintamenettely on käynnissä ja sopimus on tarkoitus allekirjoittaa joulukuussa 2020.

                     (3)

                        Alustava määrä, lopullinen määrä vahvistetaan joulukuussa 2020 asiaankuuluvien hankintamenettelyjen päättämisen ja sopimusten allekirjoittamisen yhteydessä.

                     (4)

                        Alustava määrä, lopullinen määrä vahvistetaan, kun vuodelta 2020 siirretty kokonaismäärä on tiedossa.


               EUROOPAN KOMISSIO
            Bryssel 27.11.2020
            COM(2020) 765 final
            2020/0339(NLE)
            Ehdotus
            NEUVOSTON PÄÄTÖS
            Euroopan unionin ja sen jäsenvaltioiden sekä Israelin valtion hallituksen välisellä Euro–Välimeri-ilmailusopimuksella perustetussa sekakomiteassa unionin puolesta otettavasta kannasta

               PERUSTELUT

               1.Ehdotuksen kohde

               Tämä ehdotus koskee päätöstä Euroopan unionin ja sen jäsenvaltioiden sekä Israelin valtion hallituksen välisellä Euro–Välimeri-ilmailusopimuksella
                  1
               , jäljempänä ’sopimus’, perustetussa sekakomiteassa unionin puolesta otettavasta kannasta.

               2.Ehdotuksen tausta

               2.1.Euroopan unionin ja sen jäsenvaltioiden sekä Israelin valtion hallituksen välinen Euro–Välimeri-ilmailusopimus

               Sopimuksella pyritään luomaan yhteinen ilmailualue, joka perustuu osapuolten vastavuoroiseen pääsyyn toistensa lentoliikennemarkkinoille, joilla vallitsevat tasapuoliset kilpailuedellytykset ja joilla noudatetaan samoja sääntöjä muun muassa lentoturvallisuuden, ilmailun turvaamisen, ilmaliikenteen hallinnan, sosiaalisten näkökohtien ja ympäristövaatimusten alalla. Yhteisen ilmailualueen sääntöjen olisi perustuttava Euroopan unionissa voimassa olevaan asiaa koskevaan lainsäädäntöön, joka vahvistetaan tämän sopimuksen liitteessä IV, erityisesti turvallisuuden, turvatoimien ja ilmaliikenteen hallinnan osalta.

               Sopimus allekirjoitettiin 10. kesäkuuta 2013, ja se tuli voimaan 2. elokuuta 2020.

               2.2.Sekakomitea

               Sopimuksen 22 artiklalla perustetaan sekakomitea. Sekakomitea vastaa sopimuksen hallinnoinnista ja varmistaa sen moitteettoman täytäntöönpanon.

               Tätä varten se kehittää yhteistyötä useilla aloilla sekä antaa suosituksia ja tekee päätöksiä, jos sopimuksessa nimenomaisesti niin määrätään. Sen päätehtävänä on kehittää yhteistyötä a) toteuttamalla sopimuksen II osastossa määrätyt sääntely-yhteistyöprosessiin liittyvät erityistehtävänsä; b) edistämällä asiantuntijatason tietojenvaihtoa uusista lainsäädäntöaloitteista ja lainsäädännön kehittymisestä eri aloilla, mukaan lukien ilmailun turvaaminen, lentoturvallisuus, ympäristö, ilmailun infrastruktuuri (myös lähtö- ja saapumisajat), kilpailuympäristö sekä kuluttajansuoja; c) selvittämällä säännöllisesti sopimuksen täytäntöönpanon aiheuttamia sosiaalisia vaikutuksia erityisesti työllisyyteen ja kehittämällä tarkoituksenmukaisia toimintamalleja perusteltuihin huolenaiheisiin; d) sopimalla yksimielisesti menettelyjä koskevista ehdotuksista, toimintatavoista tai asiakirjoista, jotka liittyvät suoraan sopimuksen toteutumiseen. e) käsittelemällä sopimuksen mahdollisia kehittämiskohteita, mukaan lukien sopimuksen muutoksia koskevat suositukset; ja f) tarkastelemalla liitteessä IV olevan A.1 osaston soveltamista (luettelo toimintakieltoon asetetuista lentoliikenteen harjoittajista).

               Sopimuksen 5 artiklan (Investoinnit) mukaisesti sekakomiteassa käsitellään myös kysymyksiä, jotka liittyvät osapuolten lentoliikenteen harjoittajien enemmistöomistukseen vaikuttaviin kahdenvälisiin investointeihin tai muutoksiin lentoliikenteen harjoittajien tosiasiallisessa määräysvallassa.

               Sopimuksen 22 artiklan 3 kohdan mukaan sekakomitea vahvistaa työjärjestyksensä tekemällään päätöksellä.

               2.3.Suunniteltu sekakomitean säädös

               Sekakomitea tekee ensimmäisessä kokouksessaan päätöksen, joka koskee sekakomitean työjärjestyksen vahvistamista, jäljempänä ’suunniteltu säädös’.

               Suunnitellun säädöksen tarkoituksena on vahvistaa sekakomitean järjestäytymistä ja toimintaa ohjaava työjärjestys sopimuksen 22 artiklan 3 kohdan mukaisesti, jotta sopimus voidaan panna moitteettomasti täytäntöön.

               3.Unionin puolesta otettava kanta

               Unionin puolesta otettavan kannan tarkoituksena on vahvistaa sopimuksella perustetun sekakomitean työjärjestys. Kannan olisi perustuttava sekakomitean päätösluonnokseen.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia”, kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.

               4.1.2.Soveltaminen käsiteltävänä olevassa asiassa

               Sekakomitea on sopimuksella eli tässä tapauksessa Euroopan unionin ja sen jäsenvaltioiden sekä Israelin valtion hallituksen välisellä Euro–Välimeri-ilmailusopimuksella perustettu elin.

               Säädös, joka sekakomitean on määrä antaa, on säädös, jolla on oikeusvaikutuksia, koska se on kansainvälisen oikeuden mukaan osapuolia sitova.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on ainoastaan liitännäinen, SEUT-sopimuksen 218 artiklan 9 kohdan nojalla annettavalla päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsiteltävänä olevassa asiassa

               Suunnitellun säädöksen pääasiallinen tarkoitus ja sisältö liittyvät lentoliikenteeseen.

               Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska sekakomitean säädöksellä vahvistetaan sen työjärjestys, on aiheellista julkaista säädös Euroopan unionin virallisessa lehdessä sen jälkeen kun se on hyväksytty.

               2020/0339 (NLE)

               Ehdotus

               NEUVOSTON PÄÄTÖS

               Euroopan unionin ja sen jäsenvaltioiden sekä Israelin valtion hallituksen välisellä Euro–Välimeri-ilmailusopimuksella perustetussa sekakomiteassa unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               1)Unioni teki Euroopan unionin ja sen jäsenvaltioiden sekä Israelin valtion hallituksen välisen Euro–Välimeri-ilmailusopimuksen, jäljempänä ’sopimus’, neuvoston päätöksellä (EU) 2020/952
                  2
               , ja sopimus tuli voimaan 2 päivänä elokuuta 2020.

               2)Sopimuksen 22 artiklalla perustetaan sekakomitea, jonka tehtävänä on varmistaa sopimuksen hallinnointi ja moitteeton täytäntöönpano.

               3)Sopimuksen 22 artiklan 3 kohdassa määrätään, että sekakomitea vahvistaa työjärjestyksensä.

               4)Sopimuksen moitteettoman täytäntöönpanon varmistamiseksi sekakomitean työjärjestys olisi hyväksyttävä.

               5)On aiheellista vahvistaa sekakomiteassa unionin puolesta otettava kanta, koska sekakomitean päätös työjärjestyksestä tulee olemaan unionia sitova. Unionin kannan sekakomiteassa olisi perustuttava tähän liitettyyn sekakomitean päätösluonnokseen,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan unionin ja sen jäsenvaltioiden sekä Israelin valtion hallituksen välisen Euro–Välimeri-ilmailusopimuksen 22 artiklalla perustetun sekakomitean ensimmäisessä kokouksessa unionin puolesta otettava kanta sekakomitean työjärjestyksen hyväksymiseen perustuu tähän päätökseen liitettyyn sekakomitean päätösluonnokseen.

               Unionin edustajat sekakomiteassa voivat sopia sekakomitean päätösluonnokseen tehtävistä vähäisistä muutoksista ilman uutta neuvoston päätöstä.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös (EU) 2020/952, annettu 26 päivänä kesäkuuta 2020, Euroopan unionin ja sen jäsenvaltioiden sekä Israelin valtion hallituksen välisen Euro–Välimeri-ilmailusopimuksen tekemisestä unionin puolesta (EUVL L 212. 3.7.2020, s. 10).

                     (2)

                        Neuvoston päätös (EU) 2020/952, annettu 26 päivänä kesäkuuta 2020, Euroopan unionin ja sen jäsenvaltioiden sekä Israelin valtion hallituksen välisen Euro–Välimeri-ilmailusopimuksen tekemisestä unionin puolesta (EUVL L 212. 3.7.2020, s. 10).

    ---documentbreak---

               EUROOPAN KOMISSIO
            Bryssel 27.11.2020
            COM(2020) 765 final
            LIITE
            asiakirjaan
            Ehdotus NEUVOSTON PÄÄTÖKSEKSI
            Euroopan unionin ja sen jäsenvaltioiden sekä Israelin valtion hallituksen välisellä Euro–Välimeri-ilmailusopimuksella perustetussa sekakomiteassa unionin puolesta otettavasta kannasta

               EUROOPAN UNIONIN JA NIIDEN JÄSENVALTIOIDEN SEKÄ ISRAELIN VALTION HALLITUKSEN VÄLISELLÄ EURO–VÄLIMERI-SOPIMUKSELLA PERUSTETUN SEKAKOMITEAN PÄÄTÖS N:o 1/[vuosi],

               tehty [päivämäärä],

               sekakomitean työjärjestyksen vahvistamisesta

               EU–ISRAEL-SEKAKOMITEA, joka

               ottaa huomioon Euroopan unionin ja sen jäsenvaltioiden sekä Israelin valtion hallituksen välisen Euro–Välimeri-ilmailusopimuksen, jäljempänä ’sopimus’, ja erityisesti sen 22 artiklan 3 kohdan,

               ON PÄÄTTÄNYT SEURAAVAA:

               Ainoa artikla

               Hyväksytään tämän päätöksen liitteenä oleva sekakomitean työjärjestys.

               Tehty ...

               Sekakomitean puolesta

               Euroopan unionin valtuuskunnan johtaja

               [nimi]

               Israelin valtion hallituksen valtuuskunnan johtaja

               [nimi]

               Liite

               TYÖJÄRJESTYS

               1 artikla

               Valtuuskuntien johtajat

               1.
                     Sopimuksen 22 artiklan 1 kohdan mukaisesti sekakomitea koostuu osapuolten edustajista.

               2.
                     Sekakomitean puheenjohtajina toimivat osapuolten valtuuskuntien johtajat yhdessä.

               2 artikla

               Kokoukset

               1.
                     Sopimuksen 22 artiklan 4 kohdan mukaan sekakomitea kokoontuu tarvittaessa ja ainakin kerran vuodessa. Kumpikin osapuoli voi pyytää kokouksen koollekutsumista.

               2.
                     Sekakomitea voi pitää kokouksia sekä kasvokkain että muulla tavoin (esim. puhelin- tai videokokouksina).

               3.
                     Kokouksia järjestetään mahdollisuuksien mukaan vuorotellen Euroopan unionin jäsenvaltiossa sijaitsevan paikan ja Israelin välillä, jolleivät osapuolet toisin sovi.

               4.
                     Kun osapuolet ovat sopineet kokousten ajankohdasta ja paikasta, Euroopan unionin ja sen jäsenvaltioiden osalta Euroopan komissio ja Israelin osalta Israelin siviili-ilmailun sääntelykomissio kutsuvat kokoukset koolle.

               5.
                     Elleivät osapuolet toisin sovi, sekakomitean kokoukset eivät ole julkisia. Kokouksen päätteeksi voidaan tarvittaessa laatia yhteisellä sopimuksella lehdistötiedote.

               3 artikla

               Valtuuskunnat

               1.
                     Ennen kokousta valtuuskunnan johtajat ilmoittavat toisilleen valtuuskuntiensa kyseistä kokousta varten suunnitellun kokoonpanon.

               2.
                     Lentoliikennealan sidosryhmien edustajia voidaan sekakomitean suostumuksella kutsua kokouksiin tarkkailijoina.

               3.
                     Sekakomitea voi kutsua muita asianomaisia tai asiantuntijoita kokouksiin antamaan tietoja tietyistä aiheista.

               4 artikla

               Sihteeristö

               Yksi Euroopan komission virkamies ja yksi Israelin siviili-ilmailun sääntelykomission virkamies toimivat yhdessä sekakomitean sihteereinä.

               5 artikla

               Kokousten esityslistat

               1.
                     Valtuuskuntien johtajat laativat kunkin kokouksen alustavan esityslistan yhteisellä sopimuksella. Sihteerit toimittavat alustavan esityslistan valtuuskuntien jäsenille viimeistään 15 päivää ennen kokouspäivää.

               2.
                     Sekakomitea hyväksyy esityslistan kunkin kokouksen alussa.  Muu kuin alustavalla esityslistalla oleva asia voidaan sekakomitean suostumuksella ottaa esityslistalle.

               3.
                     Valtuuskuntien johtajat voivat lyhentää tämän artiklan 1 kohdassa esitettyä määräaikaa jonkin erityistapauksen asettamien vaatimusten tai kiireellisyyden huomioon ottamiseksi.

               6 artikla

               Pöytäkirja

               1.
                     Jokaisesta sekakomitean kokouksesta laaditaan pöytäkirjaluonnos kunkin kokouksen jälkeen. Siinä on ilmoitettava asiat, joista on keskusteltu, sekä annetut suositukset ja hyväksytyt päätökset.

               2.
                     Kun kokouksen pöytäkirja on hyväksytty, valtuuskuntien johtajat allekirjoittavat sen kahtena kappaleena ja kumpikin osapuoli arkistoi yhden alkuperäiskappaleen. Valtuuskuntien johtajat voivat päättää, että sähköisten kappaleiden allekirjoittaminen ja vaihto täyttää tämän vaatimuksen.

               3.
                     Sekakomitean kokousten pöytäkirjat eivät ole julkisia, ellei jompikumpi osapuoli toisin pyydä.

               7 artikla

               Kirjallinen menettely

               Sekakomitean päätökset ja suositukset voidaan tarvittaessa ja asianmukaisesti perustelluista syistä hyväksyä kirjallisella menettelyllä. Tätä varten valtuuskuntien johtajat vaihtavat keskenään tietoja toimenpideluonnoksista, joista pyydetään sekakomitean lausuntoa ja jotka voidaan tämän jälkeen vahvistaa kirjeenvaihdolla. Mikä tahansa osapuoli voi kuitenkin pyytää, että sekakomitea kutsutaan koolle keskustelemaan asiasta.

               8 artikla

               Neuvottelut

               1.
                     Sekakomitea laatii suosituksensa ja tekee päätöksensä yhteisymmärryksen pohjalta.

               2.
                     Sekakomitean päätösten ja suositusten nimenä on joko ”päätös” tai ”suositus”, jonka jäljessä on järjestysluku, hyväksymispäivä ja kuvaus aiheesta.

               3.
                     Valtuuskuntien johtajat allekirjoittavat sekakomitean päätökset ja suositukset, ja ne liitetään kokouksen pöytäkirjaan.

               4.
                     Osapuolet panevat sekakomitean päätökset täytäntöön omien sisäisten menettelyjensä mukaisesti.

               5.
                     Osapuolet julkaisevat sekakomitean tekemät päätökset virallisissa lehdissään. Kukin osapuoli voi päättää julkaista minkä tahansa sekakomitean hyväksymän muun asiakirjan. Kullekin osapuolelle toimitetaan yksi kopio päätöksistä ja suosituksista.

               9 artikla

               Työryhmät

               1.
                     Sekakomitea voi perustaa työryhmiä avustamaan sekakomiteaa sen tehtävien suorittamisessa. Työryhmien tehtävät sisällytetään liitteenä työryhmän perustamisesta tehtyyn päätökseen.

               2.
                     Työryhmät koostuvat osapuolten edustajista.

               3.
                     Työryhmät työskentelevät sekakomitean alaisuudessa, ja niiden on raportoitava sekakomitealle aina kokoustensa jälkeen. Ne eivät tee päätöksiä, mutta ne voivat antaa suosituksia sekakomitealle.

               4.
                     Sekakomitea voi milloin tahansa päättää lakkauttaa työryhmiä, muuttaa niiden tehtäviä tai perustaa uusia työryhmiä avustamaan sitä tehtäviensä hoitamisessa.

               10 artikla

               Kulut

               1.
                     Osapuolet vastaavat omista henkilöstö-, matka- ja oleskelukuluistaan sekä postitus- ja televiestintäkuluistaan, jotka liittyvät niiden osallistumiseen sekakomitean ja työryhmien kokouksiin.

               2.
                     Kaikista muista kokousten aineellisiin järjestelyihin liittyvistä kustannuksista vastaa kokouksen järjestävä osapuoli.

               11 artikla

               Työjärjestyksen muuttaminen

               Sekakomitea voi milloin tahansa muuttaa tätä työjärjestystä sopimuksen 22 artiklan mukaisesti tehdyllä päätöksellä.


               EUROOPAN KOMISSIO
            Bryssel 27.11.2020
            COM(2020) 780 final
            2020/0344(NLE)
            Ehdotus
            NEUVOSTON PÄÄTÖS
            Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella perustetussa sekakomiteassa Euroopan unionin puolesta esitettävästä kannasta sen päivän määräämiseksi, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin
            (ETA:n kannalta merkityksellinen teksti)

               PERUSTELUT

               1.Ehdotuksen kohde

               Komissio ehdottaa, että neuvosto vahvistaa Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella, jäljempänä ’erosopimus’, perustetussa sekakomiteassa unionin puolesta esitettävän kannan päivästä, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin.

               2.Ehdotuksen tausta

               2.1.Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä

               Erosopimuksessa vahvistetaan järjestelyt, joiden mukaisesti Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, eroaa Euroopan unionista, jäljempänä ’unioni’, ja Euroopan atomienergiayhteisöstä. Sopimus tuli voimaan 1. helmikuuta 2020.

               2.2.Kolmikantajärjestely

               Unioni ja Yhdistynyt kuningaskunta ovat erosopimuksen 33 artiklan 1 kohdan nojalla sitoutuneet soveltamaan (erosopimuksen toisen osan III osaston mukaisten) sosiaaliturvaoikeuksien vastavuoroista suojelua niiden maiden kansalaisiin, jotka kuuluvat Euroopan talousalueeseen, jäljempänä ’ETA’, ja samalla Euroopan vapaakauppaliittoon, jäljempänä ’ETA:n EFTA-valtiot’, sekä Sveitsin valaliiton kansalaisiin sillä edellytyksellä, että yhtäältä unionin ja ETA:n EFTA-valtioiden välillä sekä unionin ja Sveitsin valaliiton välillä tehdään vastaavat sopimukset, joita sovellettaisiin Yhdistyneen kuningaskunnan kansalaisiin, ja toisaalta Yhdistyneen kuningaskunnan ja ETA:n EFTA-valtioiden välillä sekä Yhdistyneen kuningaskunnan ja Sveitsin valaliiton välillä tehdään vastaavat sopimukset, joita sovellettaisiin unionin kansalaisiin.

               Tästä käytetään nimitystä kolmikantajärjestely, koska mukana on kolme osapuolta, eli unioni, ETA:n EFTA-valtiot / Sveitsin valaliitto ja Yhdistynyt kuningaskunta. Järjestelyn tarkoituksena on varmistaa sosiaaliturvaoikeuksien vastavuoroinen suojelu näiden valtioiden kansalaisten, kansalaisuudettomien henkilöiden ja pakolaisten sekä heidän perheenjäsentensä ja jälkeen elävien osalta siinä tapauksessa että he erosopimuksen 126 artiklassa määritellyn siirtymäkauden päättyessä ovat tai ovat olleet rajat ylittävässä tilanteessa, jossa ovat osallisina nämä kolme osapuolta.

               Yhdistynyt kuningaskunta on jo tehnyt tällaiset sopimukset ETA:n EFTA-valtioiden
                  1
                ja Sveitsin valaliiton
                  2
                kanssa. Myös unioni on tekemässä vastaavia sopimuksia. ETA:n EFTA-valtioiden osalta kyseessä on ETA:n sekakomitean päätös ETA-sopimuksen liitteen VI (Sosiaaliturva) muuttamisesta ja Sveitsin valaliiton osalta henkilöiden vapaasta liikkuvuudesta Euroopan yhteisön ja sen jäsenvaltioiden sekä Sveitsin valaliiton välillä tehdyllä sopimuksella perustetun sekakomitean päätös sosiaaliturvajärjestelmien yhteensovittamista koskevan liitteen II muuttamisesta.

               Kuten erosopimuksen 33 artiklan 2 kohdassa määrätään, unioni ja Yhdistynyt kuningaskunta ilmoittavat sekakomitealle päivän, jona niiden ja ETA:n EFTA-valtioiden sekä Sveitsin valaliiton välillä tehdyt sopimukset tulevat voimaan.

               Vasta sen jälkeen sekakomitea hyväksyy päätöksen, jossa määrätään päivä, josta alkaen sosiaaliturvajärjestelmien yhteensovittamista koskevia määräyksiä sovelletaan ETA:n EFTA-valtioiden ja Sveitsin valaliiton kansalaisiin. Vasta kyseisestä päivästä alkaen erosopimuksen 33 artiklan täytäntöönpano saatetaan päätökseen, mikä varmistaa unionin, Yhdistyneen kuningaskunnan, ETA:n EFTA-valtioiden ja Sveitsin valaliiton kansalaisten sosiaaliturvaoikeuksien suojelun tilanteissa, joissa ovat osallisina nämä kolme osapuolta.

               2.3.Suunniteltu sekakomitean päätös

               Erosopimuksen 33 artiklan 1 kohdan nojalla unionin kansalaisiin sovellettavia erosopimuksen toisen osan III osaston määräyksiä sosiaaliturvajärjestelmien yhteensovittamisesta sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin edellyttäen, että nämä valtiot ovat tehneet yhtäältä Yhdistyneen kuningaskunnan kanssa vastaavat sopimukset, joita sovelletaan unionin kansalaisiin, ja toisaalta unionin kanssa vastaavat sopimukset, joita sovelletaan Yhdistyneen kuningaskunnan kansalaisiin, ja soveltavat näitä sopimuksia.

               Erosopimuksen 33 artiklan 2 kohdassa määrätään, että sen jälkeen kun Yhdistynyt kuningaskunta ja unioni ovat tehneet ilmoituksen näiden sopimusten voimaantulopäivästä, sekakomitea määrää päivän, josta alkaen erosopimuksen toisen osan III osaston määräyksiä sovelletaan tapauksen mukaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin.

               Suunniteltu sekakomitean päätös, jota varten unionin kanta olisi vahvistettava, koskee kyseisen päivän määräämistä.

               3.Unionin puolesta otettava kanta

               Kun otetaan huomioon edellä 2.2 kohdassa tarkoitettujen vastaavien sopimusten voimaantulopäivä ja jotta voitaisiin välttää katko asianomaisten kansalaisten suojelussa erosopimuksen 126 artiklassa määritellyn siirtymäkauden päättymisen jälkeen, päivän, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin, olisi oltava 1 päivä tammikuuta 2021.

               Unionin kantana olisi sen vuoksi oltava tukea sitä, että sekakomitea hyväksyy erosopimuksen 33 artiklan 2 kohdan nojalla päätöksen, jossa määrätään kyseinen päivä, tämän ehdotuksen liitteenä olevan päätösluonnoksen mukaisesti.

               4.Oikeusperusta

               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään neuvoston päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Päätös, joka sekakomitean on määrä antaa, on säädös, jolla on oikeusvaikutuksia.

               Suunnitellulla säädöksellä ei täydennetä eikä muuteta erosopimuksen institutionaalisia rakenteita.

               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               Suunnitellun säädöksen ainoa tavoite ja sisältö liittyy sitä päivää koskevan unionin kannan vahvistamiseen, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin. Erosopimus tehtiin Euroopan unionista tehdyn sopimuksen 50 artiklan 2 kohdan nojalla.

               Ehdotetun päätöksen oikeusperustana olisi sen vuoksi oltava Euroopan unionista tehdyn sopimuksen 50 artiklan 2 kohta yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska sekakomitean päätöksen tarkoituksena on määrätä päivä, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin, on aiheellista julkaista sekakomitean päätös Euroopan unionin virallisessa lehdessä sen jälkeen kun se on hyväksytty.

               2020/0344 (NLE)

               Ehdotus

               NEUVOSTON PÄÄTÖS

               Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella perustetussa sekakomiteassa Euroopan unionin puolesta esitettävästä kannasta sen päivän määräämiseksi, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin

               (ETA:n kannalta merkityksellinen teksti)

               EUROOPAN UNIONIN NEUVOSTO, joka

               ottaa huomioon Euroopan unionista tehdyn sopimuksen ja erityisesti sen 50 artiklan 2 kohdan,

               ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 9 kohdan,

               ottaa huomioon Euroopan komission ehdotuksen,

               sekä katsoo seuraavaa:

               1)Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä, jäljempänä ’erosopimus’, tehtiin neuvoston päätöksellä (EU) 2020/135
                  3
               , ja se tuli voimaan 1 päivänä helmikuuta 2020.

               2)Erosopimuksen 33 artiklan 1 kohdan nojalla unionin kansalaisiin sovellettavia erosopimuksen toisen osan III osaston määräyksiä sosiaaliturvajärjestelmien yhteensovittamisesta sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin edellyttäen, että nämä valtiot ovat tehneet yhtäältä Yhdistyneen kuningaskunnan kanssa vastaavat sopimukset, joita sovelletaan unionin kansalaisiin, ja toisaalta unionin kanssa vastaavat sopimukset, joita sovelletaan Yhdistyneen kuningaskunnan kansalaisiin, ja soveltavat näitä sopimuksia.

               3)Erosopimuksen 33 artiklan 2 kohdassa määrätään, että sen jälkeen kun Yhdistynyt kuningaskunta ja unioni ovat tehneet ilmoituksen näiden sopimusten voimaantulopäivästä, erosopimuksen 164 artiklan 1 kohdalla perustettu sekakomitea, jäljempänä ’sekakomitea’, määrää päivän, josta alkaen erosopimuksen toisen osan III osaston määräyksiä sovelletaan tapauksen mukaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin.

               4)Unioni on tehnyt Islannin, Liechtensteinin ruhtinaskunnan ja Norjan kuningaskunnan kanssa
                  4
                sekä Sveitsin valaliiton kanssa
                  5
                vastaavat sopimukset, joita sovelletaan Yhdistyneen kuningaskunnan kansalaisiin. Yhdistynyt kuningaskunta on tehnyt Islannin, Liechtensteinin ruhtinaskunnan ja Norjan kuningaskunnan kanssa
                  6
                sekä Sveitsin valaliiton kanssa
                  7
                vastaavat sopimukset, joita sovelletaan unionin kansalaisiin.

               5)Kun otetaan huomioon mainittujen sopimusten suunniteltu voimaantulopäivä ja jotta voitaisiin välttää katko asianomaisten kansalaisten suojelussa erosopimuksen 126 artiklassa määritellyn siirtymäkauden päättymisen jälkeen, päivän, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin, olisi oltava 1 päivä tammikuuta 2021.

               6)Sen vuoksi on aiheellista vahvistaa kanta, joka esitetään sekakomiteassa unionin puolesta sen jälkeen kun Yhdistynyt kuningaskunta ja unioni ovat tehneet ilmoituksen niiden sopimusten voimaantulopäivästä, jotka ne kumpikin ovat tehneet Islannin, Liechtensteinin ruhtinaskunnan ja Norjan kuningaskunnan kanssa sekä Sveitsin valaliiton kanssa.

               7)Jotta tässä päätöksessä säädettyjä toimenpiteitä voitaisiin soveltaa ripeästi, päätöksen olisi tultava voimaan päivänä, jona se hyväksytään,

               ON HYVÄKSYNYT TÄMÄN PÄÄTÖKSEN:

               1 artikla

               Erosopimuksen 164 artiklan 1 kohdalla perustetussa sekakomiteassa unionin puolesta esitettävä kanta erosopimuksen 33 artiklan 2 kohdan mukaisesti hyväksyttävään päätökseen perustuu tämän päätöksen liitteenä olevaan sekakomitean päätöksen luonnokseen.

               2 artikla

               Sekakomitean päätös julkaistaan Euroopan unionin virallisessa lehdessä.

               3 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        Sopimus Islannin, Liechtensteinin ruhtinaskunnan, Norjan kuningaskunnan sekä Ison-Britannian ja Pohjois-Irlannin yhdistyneen kuningaskunnan välisistä järjestelyistä Yhdistyneen kuningaskunnan erottua Euroopan unionista, ETA-sopimuksesta ja muista sopimuksista, joita sovelletaan Yhdistyneen kuningaskunnan ja ETA:n EFTA-valtioiden välillä Yhdistyneen kuningaskunnan Euroopan unionin jäsenyyden nojalla, allekirjoitettu Lontoossa 28 päivänä tammikuuta 2020.

                     (2)

                        Ison-Britannian ja Pohjois-Irlannin yhdistyneen kuningaskunnan ja Sveitsin valaliiton sopimus kansalaisten oikeuksista Yhdistyneen kuningaskunnan erottua Euroopan unionista ja henkilöiden vapaasta liikkuvuudesta tehdystä sopimuksesta, allekirjoitettu Bernissä 25 päivänä helmikuuta 2019.

                     (3)

                        Neuvoston päätös (EU) 2020/135, annettu 30 päivänä tammikuuta 2020, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä (EUVL L 29, 31.1.2020, s. 1).

                     (4)

                        ETA:n sekakomitean päätös N:o […], annettu […], ETA-sopimuksen liitteen VI (Sosiaaliturva) muuttamisesta.

                     (5)

                        Henkilöiden vapaasta liikkuvuudesta Euroopan yhteisön ja sen jäsenvaltioiden sekä Sveitsin valaliiton välillä tehdyllä sopimuksella perustetun sekakomitean päätös N:o .../..., annettu […], sosiaaliturvajärjestelmien yhteensovittamista koskevan liitteen II muuttamisesta.

                     (6)

                        Sopimus Islannin, Liechtensteinin ruhtinaskunnan, Norjan kuningaskunnan sekä Ison-Britannian ja Pohjois-Irlannin yhdistyneen kuningaskunnan välisistä järjestelyistä Yhdistyneen kuningaskunnan erottua Euroopan unionista, ETA-sopimuksesta ja muista sopimuksista, joita sovelletaan Yhdistyneen kuningaskunnan ja ETA:n EFTA-valtioiden välillä Yhdistyneen kuningaskunnan Euroopan unionin jäsenyyden nojalla, allekirjoitettu Lontoossa 28 päivänä tammikuuta 2020.

                     (7)

                        Ison-Britannian ja Pohjois-Irlannin yhdistyneen kuningaskunnan ja Sveitsin valaliiton sopimus kansalaisten oikeuksista Yhdistyneen kuningaskunnan erottua Euroopan unionista ja henkilöiden vapaasta liikkuvuudesta tehdystä sopimuksesta, allekirjoitettu Bernissä 25 päivänä helmikuuta 2019.

    ---documentbreak---

               EUROOPAN KOMISSIO
            Bryssel 27.11.2020
            COM(2020) 780 final
            LIITE
            asiakirjaan
            ehdotus neuvoston päätökseksi
            Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella perustetussa sekakomiteassa Euroopan unionin puolesta esitettävästä kannasta sen päivän määräämiseksi, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin

               LIITE

               Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella perustetun sekakomitean päätös N:o .../2020,

               annettu...,

               sen päivän määräämisestä, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin

               SEKAKOMITEA, joka

               ottaa huomioon Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen
                  1
               , jäljempänä ’erosopimus’, ja erityisesti sen 33 artiklan 2 kohdan,

               sekä katsoo seuraavaa:

               1)Erosopimuksen 33 artiklan 1 kohdan nojalla unionin kansalaisiin sovellettavia erosopimuksen toisen osan III osaston määräyksiä sosiaaliturvajärjestelmien yhteensovittamisesta sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin edellyttäen, että nämä valtiot ovat tehneet yhtäältä Yhdistyneen kuningaskunnan kanssa vastaavat sopimukset, joita sovelletaan unionin kansalaisiin, ja toisaalta unionin kanssa vastaavat sopimukset, joita sovelletaan Yhdistyneen kuningaskunnan kansalaisiin, ja soveltavat näitä sopimuksia.

               2)Erosopimuksen 33 artiklan 2 kohdassa määrätään, että sen jälkeen kun Yhdistynyt kuningaskunta ja unioni ovat tehneet ilmoituksen näiden sopimusten voimaantulopäivästä, sekakomitea määrää päivän, josta alkaen erosopimuksen toisen osan III osaston määräyksiä sovelletaan tapauksen mukaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin.

               3)Unioni on tehnyt Islannin, Liechtensteinin ruhtinaskunnan ja Norjan kuningaskunnan kanssa
                  2
                sekä Sveitsin valaliiton kanssa
                  3
                vastaavat sopimukset, joita sovelletaan Yhdistyneen kuningaskunnan kansalaisiin. Yhdistynyt kuningaskunta on tehnyt Islannin, Liechtensteinin ruhtinaskunnan ja Norjan kuningaskunnan kanssa
                  4
                sekä Sveitsin valaliiton kanssa
                  5
                vastaavat sopimukset, joita sovelletaan unionin kansalaisiin.

               4)Ottaen huomioon Yhdistyneen kuningaskunnan ja unionin tekemät, johdanto-osan 3 kappaleessa tarkoitettujen sopimusten voimaantulopäivää koskevat ilmoitukset, päivän, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin, olisi oltava 1 päivä tammikuuta 2021,

               ON HYVÄKSYNYT TÄMÄN PÄÄTÖKSEN:

               1 artikla

               Päivä, josta alkaen erosopimuksen toisen osan III osaston määräyksiä sovelletaan Islannin, Liechtensteinin ruhtinaskunnan, Norjan kuningaskunnan ja Sveitsin valaliiton kansalaisiin, on 1 päivä tammikuuta 2021.

               2 artikla

               Tämä päätös tulee voimaan päivänä, jona se hyväksytään.

               Tehty ...

               Sekakomitean puolesta

               Puheenjohtajat

                     (1)

                  EUVL L 29, 31.1.2020, s. 7.

                     (2)

                        ETA:n sekakomitean päätös N:o […], annettu […], ETA-sopimuksen liitteen VI (Sosiaaliturva) muuttamisesta.

                     (3)

                        Henkilöiden vapaasta liikkuvuudesta Euroopan yhteisön ja sen jäsenvaltioiden sekä Sveitsin valaliiton välillä tehdyllä sopimuksella perustetun sekakomitean päätös N:o .../..., annettu […], sosiaaliturvajärjestelmien yhteensovittamista koskevan liitteen II muuttamisesta.

                     (4)

                        Sopimus Islannin, Liechtensteinin ruhtinaskunnan, Norjan kuningaskunnan sekä Ison-Britannian ja Pohjois-Irlannin yhdistyneen kuningaskunnan välisistä järjestelyistä Yhdistyneen kuningaskunnan erottua Euroopan unionista, ETA-sopimuksesta ja muista sopimuksista, joita sovelletaan Yhdistyneen kuningaskunnan ja ETA:n EFTA-valtioiden välillä Yhdistyneen kuningaskunnan Euroopan unionin jäsenyyden nojalla, allekirjoitettu Lontoossa 28 päivänä tammikuuta 2020.

                     (5)

                        Ison-Britannian ja Pohjois-Irlannin yhdistyneen kuningaskunnan ja Sveitsin valaliiton sopimus kansalaisten oikeuksista Yhdistyneen kuningaskunnan erottua Euroopan unionista ja henkilöiden vapaasta liikkuvuudesta tehdystä sopimuksesta, allekirjoitettu Bernissä 25 päivänä helmikuuta 2019.


               EUROOPAN KOMISSIO
            Bryssel 27.11.2020
            COM(2020) 764 final
            2020/0338(NLE)
            Ehdotus
            NEUVOSTON PÄÄTÖS
            Euroopan unionin ja sen jäsenvaltioiden sekä Jordanian hašemiittisen kuningaskunnan välisellä Euro–Välimeri-ilmailusopimuksella perustetussa sekakomiteassa unionin puolesta otettavasta kannasta

               PERUSTELUT

               1.Ehdotuksen kohde

               Tämä ehdotus koskee päätöstä Euroopan unionin ja sen jäsenvaltioiden sekä Jordanian hašemiittisen kuningaskunnan Euro–Välimeri-ilmailusopimuksella
                  1
               , jäljempänä ’sopimus ’, perustetussa sekakomiteassa unionin puolesta otettavasta kannasta.

               2.Ehdotuksen tausta

               2.1.Euroopan unionin ja sen jäsenvaltioiden sekä Jordanian hašemiittisen kuningaskunnan välinen Euro–Välimeri-ilmailusopimus

               Sopimuksen tavoitteena on edistää markkinoille pääsyn asteittaista avaamista ja lainsäädännön yhdenmukaistamista, jotta se lähentyisi EU:ta muun muassa turvallisuuden, turvatoimien, ilmaliikenteen hallinnan, taloudellisen sääntelyn, kuluttajansuojan ja ympäristön osalta. Sääntöjen olisi perustuttava tämän sopimuksen liitteessä III vahvistettavaan Euroopan unionissa voimassa olevaan asiaankuuluvaan lainsäädäntöön.

               Sopimuksessa määrätään kaikkien kansallisuuteen, kapasiteettiin ja lentoliikenteen tiheyteen perustuvien rajoitusten poistamisesta näiden kahden maan väliltä. Siinä määrätään myös sääntelyn pitkälle menevästä lähentämisestä sellaisilla aloilla kuin ilmaliikenteen hallinta, turvallisuus, turvatoimet, ympäristö, kilpailu ja kuluttajansuoja.

               Sopimus tuli voimaan sunnuntai 2. elokuuta 2020.

               2.2.Sekakomitea

               Sopimuksen 21 artiklalla perustetaan sekakomitea. Sekakomitea vastaa sopimuksen hallinnoinnista ja varmistaa sen moitteettoman täytäntöönpanon.

               Tätä varten se tekee yhteistyötä useilla aloilla sekä antaa suosituksia ja tekee päätöksiä, jos sopimuksessa nimenomaisesti niin määrätään. Sen päätehtävänä on kehittää yhteistyötä a) edistämällä asiantuntijatason tietojenvaihtoa uusista lainsäädäntöaloitteista ja lainsäädännön kehittymisestä eri aloilla, mukaan lukien ilmailun turvaaminen, lentoturvallisuus, ympäristö, ilmailun infrastruktuuri (myös lähtö- ja saapumisajat), kilpailuympäristö sekä kuluttajansuoja; b) selvittämällä säännöllisesti sopimuksen täytäntöönpanon aiheuttamia sosiaalisia vaikutuksia erityisesti työllisyyteen ja kehittämällä tarkoituksenmukaisia toimintamalleja perusteltuihin huolenaiheisiin; c) käsittelemällä sopimuksen mahdollisia kehittämiskohteita, mukaan lukien sopimuksen muutoksia koskevat suositukset; d) sopimalla yksimielisesti menettelyjä koskevista ehdotuksista, toimintatavoista tai asiakirjoista, jotka liittyvät suoraan sopimuksen toteutumiseen.

               Sopimuksen 5 artiklan (Investoinnit) mukaisesti sekakomiteassa käsitellään myös kysymyksiä, jotka liittyvät osapuolten lentoliikenteen harjoittajien enemmistöomistukseen vaikuttaviin kahdenvälisiin investointeihin tai muutoksiin lentoliikenteen harjoittajien tosiasiallisessa määräysvallassa.

               Sopimuksen 21 artiklan 3 kohdan mukaan sekakomitea vahvistaa työjärjestyksensä tekemällään päätöksellä.

               2.3.Suunniteltu sekakomitean säädös

               Sekakomitea tekee ensimmäisessä kokouksessaan päätöksen, joka koskee sekakomitean työjärjestyksen vahvistamista, jäljempänä ’suunniteltu säädös’.

               Suunnitellun säädöksen tarkoituksena on vahvistaa sekakomitean järjestäytymistä ja toimintaa ohjaava työjärjestys sopimuksen 21 artiklan 3 kohdan mukaisesti, jotta sopimus voidaan panna moitteettomasti täytäntöön.

               3.Unionin puolesta otettava kanta

               Unionin puolesta otettavan kannan tarkoituksena on vahvistaa sopimuksella perustetun sekakomitean työjärjestys. Kannan olisi perustuttava sekakomitean päätösluonnokseen.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia”, kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.

               4.1.2.Soveltaminen käsiteltävänä olevassa asiassa

               Sekakomitea on sopimuksella eli tässä tapauksessa Euroopan unionin ja sen jäsenvaltioiden sekä Jordanian hašemiittisen kuningaskunnan välisellä Euro–Välimeri-ilmailusopimuksella perustettu elin.

               Säädös, joka sekakomitean on määrä antaa, on säädös, jolla on oikeusvaikutuksia, koska se on kansainvälisen oikeuden mukaan osapuolia sitova.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on ainoastaan liitännäinen, SEUT-sopimuksen 218 artiklan 9 kohdan nojalla annettavalla päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsiteltävänä olevassa asiassa

               Suunnitellun säädöksen pääasiallinen tarkoitus ja sisältö liittyvät lentoliikenteeseen.

               Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska sekakomitean säädöksellä vahvistetaan sen työjärjestys, on aiheellista julkaista säädös Euroopan unionin virallisessa lehdessä sen jälkeen kun se on hyväksytty.

               2020/0338 (NLE)

               Ehdotus

               NEUVOSTON PÄÄTÖS

               Euroopan unionin ja sen jäsenvaltioiden sekä Jordanian hašemiittisen kuningaskunnan välisellä Euro–Välimeri-ilmailusopimuksella perustetussa sekakomiteassa unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               1)Unioni teki Euroopan unionin ja sen jäsenvaltioiden sekä Jordanian hašemiittisen kuningaskunnan välisen Euro–Välimeri-ilmailusopimuksen, jäljempänä ’sopimus’, neuvoston päätöksellä (EU) 2020/953
                  2
               , ja sopimus tuli voimaan 2 päivänä elokuuta 2020.

               2)Sopimuksen 21 artiklalla perustetaan sekakomitea, jonka tehtävänä on varmistaa sopimuksen hallinnointi ja moitteeton täytäntöönpano.

               3)Sopimuksen 21 artiklan 3 kohdassa määrätään, että sekakomitea vahvistaa työjärjestyksensä.

               4)Sopimuksen moitteettoman täytäntöönpanon varmistamiseksi sekakomitean työjärjestys olisi hyväksyttävä.

               5)On aiheellista vahvistaa sekakomiteassa unionin puolesta otettava kanta, koska sekakomitean päätös työjärjestyksestä tulee olemaan unionia sitova. Unionin kannan sekakomiteassa olisi perustuttava tähän liitettyyn sekakomitean päätösluonnokseen,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan unionin ja sen jäsenvaltioiden sekä Jordanian hašemiittisen kuningaskunnan välisen Euro–Välimeri-ilmailusopimuksen 21 artiklalla perustetun sekakomitean ensimmäisessä kokouksessa unionin puolesta otettava kanta sekakomitean työjärjestyksen hyväksymiseen perustuu tähän päätökseen liitettyyn sekakomitean päätösluonnokseen.

               Unionin edustajat sekakomiteassa voivat sopia sekakomitean päätösluonnokseen tehtävistä vähäisistä muutoksista ilman uutta neuvoston päätöstä.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös (EU) 2020/953, annettu 26 päivänä kesäkuuta 2020, Euroopan unionin ja sen jäsenvaltioiden sekä Jordanian hašemiittisen kuningaskunnan välisen Euro–Välimeri-ilmailusopimuksen tekemisestä unionin puolesta (EUVL L 212. 3.7.2020, s. 12).

                     (2)

                        Neuvoston päätös (EU) 2020/953, annettu 26 päivänä kesäkuuta 2020, Euroopan unionin ja sen jäsenvaltioiden sekä Jordanian hašemiittisen kuningaskunnan välisen Euro–Välimeri-ilmailusopimuksen tekemisestä unionin puolesta (EUVL L 212. 3.7.2020, s. 12).

    ---documentbreak---

               EUROOPAN KOMISSIO
            Bryssel 27.11.2020
            COM(2020) 764 final
            LIITE
            asiakirjaan
            Ehdotus NEUVOSTON PÄÄTÖKSEKSI
            Euroopan unionin ja sen jäsenvaltioiden sekä Jordanian hašemiittisen kuningaskunnan välisellä Euro–Välimeri-ilmailusopimuksella perustetussa sekakomiteassa unionin puolesta otettavasta kannasta

               EUROOPAN UNIONIN JA NIIDEN JÄSENVALTIOIDEN SEKÄ JORDANIAN HAŠEMIITTISEN KUNINGASKUNNAN VÄLISELLÄ EURO–VÄLIMERI-SOPIMUKSELLA PERUSTETUN SEKAKOMITEAN PÄÄTÖS N:o 1/[vuosi],

               tehty...,

               sekakomitean työjärjestyksen vahvistamisesta

               EU–JORDANIA-SEKAKOMITEA, joka

               ottaa huomioon Euroopan unionin ja sen jäsenvaltioiden sekä Jordanian hašemiittisen kuningaskunnan välisen Euro–Välimeri-ilmailusopimuksen, jäljempänä ’sopimus’, ja erityisesti sen 21 artiklan 3 kohdan,

               ON PÄÄTTÄNYT SEURAAVAA:

               Ainoa artikla

               Hyväksytään tämän päätöksen liitteenä oleva sekakomitean työjärjestys.

               Tehty ...

               Sekakomitean puolesta

               Euroopan unionin valtuuskunnan johtaja

               [nimi]

               Jordanian valtuuskunnan johtaja

               [nimi]

               Liite

               Sekakomitean työjärjestys

               1 artikla

               Valtuuskuntien johtajat

               1.
                     Sopimuksen 21 artiklan 1 kohdan mukaisesti sekakomitea koostuu osapuolten edustajista.

               2.
                     Sekakomitean puheenjohtajina toimivat osapuolten valtuuskuntien johtajat yhdessä.

               2 artikla

               Kokoukset

               1.
                     Sopimuksen 21 artiklan 4 kohdan mukaan sekakomitea kokoontuu tarvittaessa. Kumpikin osapuoli voi pyytää kokouksen koollekutsumista.

               2.
                     Sekakomitea voi pitää kokouksia sekä kasvokkain että muulla tavoin (esim. puhelin- tai videokokouksina).

               3.
                     Kokouksia järjestetään mahdollisuuksien mukaan vuorotellen Euroopan unionin jäsenvaltiossa sijaitsevan paikan ja Jordanian välillä, jolleivät osapuolet toisin sovi.

               4.
                     Kun osapuolet ovat sopineet kokousten ajankohdasta ja paikasta, Euroopan unionin ja sen jäsenvaltioiden osalta Euroopan komissio ja Jordanian siviili-ilmailun sääntelykomissio kutsuvat kokoukset koolle.

               5.
                     Elleivät osapuolet toisin sovi, sekakomitean kokoukset eivät ole julkisia. Kokouksen päätteeksi voidaan tarvittaessa laatia yhteisellä sopimuksella lehdistötiedote.

               3 artikla

               Valtuuskunnat

               1.
                     Ennen kokousta valtuuskunnan johtajat ilmoittavat toisilleen valtuuskuntiensa kyseistä kokousta varten suunnitellun kokoonpanon.

               2.
                     Lentoliikennealan sidosryhmien edustajia voidaan sekakomitean suostumuksella kutsua kokouksiin tarkkailijoina.

               3.
                     Sekakomitea voi kutsua muita asianomaisia tai asiantuntijoita kokouksiin antamaan tietoja tietyistä aiheista.

               4 artikla

               Sihteeristö

               Yksi Euroopan komission virkamies ja yksi Jordanian siviili-ilmailun sääntelykomission virkamies toimivat yhdessä sekakomitean sihteereinä.

               5 artikla

               Kokousten esityslistat

               1.
                     Valtuuskuntien johtajat laativat kunkin kokouksen alustavan esityslistan yhteisellä sopimuksella. Sihteerit toimittavat alustavan esityslistan valtuuskuntien jäsenille viimeistään 15 päivää ennen kokouspäivää.

               2.
                     Sekakomitea hyväksyy esityslistan kunkin kokouksen alussa. Muu kuin alustavalla esityslistalla oleva asia voidaan sekakomitean suostumuksella ottaa esityslistalle.

               3.
                     Valtuuskuntien johtajat voivat lyhentää tämän artiklan 1 kohdassa esitettyä määräaikaa jonkin erityistapauksen asettamien vaatimusten tai kiireellisyyden huomioon ottamiseksi.

               6 artikla

               Pöytäkirja

               1.
                     Jokaisesta sekakomitean kokouksesta laaditaan pöytäkirjaluonnos kunkin kokouksen jälkeen. Siinä on ilmoitettava asiat, joista on keskusteltu, sekä mahdollisesti annetut suositukset ja hyväksytyt päätökset.

               2.
                     Isäntänä toimivan valtuuskunnan johtajan on kuukauden kuluessa kokouksesta toimitettava pöytäkirjaluonnos toiselle valtuuskunnan johtajalle hyväksyttäväksi kirjallista menettelyä noudattaen.

               3.
                     Kun kokouksen pöytäkirja on hyväksytty, valtuuskuntien johtajat allekirjoittavat sen kahtena kappaleena ja kumpikin osapuoli arkistoi yhden alkuperäiskappaleen. Valtuuskuntien johtajat voivat päättää, että sähköisten kappaleiden allekirjoittaminen ja vaihto täyttää tämän vaatimuksen.

               4.
                     Sekakomitean kokousten pöytäkirjat eivät ole julkisia, ellei jompikumpi osapuoli toisin pyydä.

               7 artikla

               Kirjallinen menettely

               Sekakomitean päätökset ja suositukset voidaan tarvittaessa ja asianmukaisesti perustelluista syistä hyväksyä kirjallisella menettelyllä. Tätä varten valtuuskuntien johtajat vaihtavat keskenään tietoja toimenpideluonnoksista, joista pyydetään sekakomitean lausuntoa ja jotka voidaan tämän jälkeen vahvistaa kirjeenvaihdolla. Mikä tahansa osapuoli voi kuitenkin pyytää, että sekakomitea kutsutaan koolle keskustelemaan asiasta.

               8 artikla

               Neuvottelut

               1.
                     Sekakomitea laatii suosituksensa ja tekee päätöksensä yhteisymmärryksen pohjalta.

               2.
                     Sekakomitean päätösten ja suositusten nimenä on joko ”päätös” tai ”suositus”, jonka jäljessä on järjestysluku, hyväksymispäivä ja kuvaus aiheesta.

               3.
                     Valtuuskuntien johtajat allekirjoittavat sekakomitean päätökset ja suositukset, ja ne liitetään kokouksen pöytäkirjaan.

               4.
                     Osapuolet panevat sekakomitean päätökset täytäntöön omien sisäisten menettelyjensä mukaisesti.

               5.
                     Osapuolet julkaisevat sekakomitean tekemät päätökset virallisissa lehdissään. Kukin osapuoli voi päättää julkaista minkä tahansa sekakomitean hyväksymän muun asiakirjan. Kullekin osapuolelle toimitetaan yksi kopio päätöksistä ja suosituksista.

               9 artikla

               Työryhmät

               1.
                     Sekakomitea voi perustaa työryhmiä avustamaan sekakomiteaa sen tehtävien suorittamisessa. Työryhmien tehtävät sisällytetään liitteenä työryhmän perustamisesta tehtyyn päätökseen.

               2.
                     Työryhmät koostuvat osapuolten edustajista.

               3.
                     Työryhmät työskentelevät sekakomitean alaisuudessa, ja niiden on raportoitava sekakomitealle aina kokoustensa jälkeen. Ne eivät tee päätöksiä, mutta ne voivat antaa suosituksia sekakomitealle.

               4.
                     Sekakomitea voi milloin tahansa päättää lakkauttaa työryhmiä, muuttaa niiden tehtäviä tai perustaa uusia työryhmiä avustamaan sitä tehtäviensä hoitamisessa.

               10 artikla

               Kulut

               1.
                     Osapuolet vastaavat omista henkilöstö-, matka- ja oleskelukuluistaan sekä postitus- ja televiestintäkuluistaan, jotka liittyvät niiden osallistumiseen sekakomitean ja työryhmien kokouksiin.

               2.
                     Kaikista muista kokousten aineellisiin järjestelyihin liittyvistä kustannuksista vastaa kokouksen järjestävä osapuoli.

               11 artikla

               Työjärjestyksen muuttaminen

               Sekakomitea voi milloin tahansa muuttaa tätä työjärjestystä sopimuksen 21 artiklan mukaisesti tehdyllä päätöksellä.


               EUROOPAN KOMISSIO
            Bryssel 27.11.2020
            COM(2020) 763 final
            2020/0337(NLE)
            Ehdotus
            NEUVOSTON PÄÄTÖS
            Euroopan unionin ja sen jäsenvaltioiden sekä Moldovan tasavallan välisellä yhteistä ilmailualuetta koskevalla sopimuksella perustetussa sekakomiteassa Euroopan unionin puolesta otettavasta kannasta

               PERUSTELUT

               1.Ehdotuksen kohde

               Tämä ehdotus koskee päätöstä Euroopan unionin ja sen jäsenvaltioiden sekä Moldovan tasavallan välisellä yhteistä ilmailualuetta koskevalla sopimuksella
                  1
               , jäljempänä ’sopimus’, perustetussa sekakomiteassa unionin puolesta otettavasta kannasta.

               2.Ehdotuksen tausta

               2.1.Euroopan unionin ja sen jäsenvaltioiden sekä Moldovan tasavallan välinen yhteistä ilmailualuetta koskeva sopimus

               Sopimuksella pyritään luomaan yhteinen ilmailualue (Common Aviation Area, CAA), jonka tavoitteena on avata pääsy osapuolten lentoliikennemarkkinoille, joilla vallitsevat tasapuoliset kilpailuedellytykset ja joilla noudatetaan samoja sääntöjä muun muassa lentoturvallisuuden, ilmailun turvaamisen, ilmaliikenteen hallinnan, sosiaalisten näkökohtien ja ympäristövaatimusten alalla. Yhteisen ilmailualueen sääntöjen olisi perustuttava tämän sopimuksen liitteessä III vahvistettavaan Euroopan unionissa voimassa olevaan asiaankuuluvaan lainsäädäntöön erityisesti turvallisuuden, turvatoimien ja ilmaliikenteen hallinnan osalta.

               Sopimus tuli voimaan 2. elokuuta 2020.

               2.2.Sekakomitea

               Sopimuksen 22 artiklalla perustetaan sekakomitea. Sekakomitea vastaa sopimuksen hallinnoinnista ja varmistaa sen moitteettoman täytäntöönpanon.

               Sen päätehtävänä on tehdä yhteistyötä a) tarkastelemalla sopimuksen mukaiseen lentoliikenteeseen vaikuttavia markkinaolosuhteita; b) käsittelemällä ja, mikäli mahdollista, ratkaisemalla tehokkaasti sellaisia liiketoimintakysymyksiä, jotka voivat muun muassa haitata markkinoille pääsyä ja tämän sopimuksen mukaisten palvelujen kitkatonta tarjoamista, jotta voitaisiin varmistaa tasapuoliset toimintaedellytykset ja sääntelyn lähentäminen sekä minimoida kaupallisten toimijoiden hallinnolliset rasitteet; c) edistämällä asiantuntijatason tietojenvaihtoa uusista lainsäädäntöaloitteista ja lainsäädännön kehittymisestä eri aloilla, mukaan lukien ilmailun turvaaminen, lentoturvallisuus, ympäristö, ilmailun infrastruktuuri (myös lähtö- ja saapumisajat), kilpailuympäristö sekä kuluttajansuoja; d) selvittämällä säännöllisesti sopimuksen täytäntöönpanon aiheuttamia sosiaalisia vaikutuksia erityisesti työllisyyteen ja kehittämällä tarkoituksenmukaisia toimintamalleja perusteltuihin huolenaiheisiin; e) käsittelemällä mahdollisia kohteita, joiden osalta sopimusta voidaan edelleen kehittää, mukaan luettuna sopimuksen muutoksia koskevien suositusten antaminen; f) sopimalla yksimielisesti menettelyjä koskevista ehdotuksista, toimintatavoista tai asiakirjoista, jotka liittyvät suoraan sopimuksen toteutumiseen; g) käsittelemällä ja kehittämällä teknistä avunantoa sopimuksen soveltamisalaan kuuluvilla aloilla; ja h) edistämällä yhteistyötä asiaankuuluvilla kansainvälisillä foorumeilla.

               Sopimuksen 6 artiklan (Investoinnit) mukaisesti sekakomiteassa käsitellään myös kysymyksiä, jotka liittyvät osapuolten lentoliikenteen harjoittajien enemmistöomistukseen vaikuttaviin kahdenvälisiin investointeihin tai muutoksiin lentoliikenteen harjoittajien tosiasiallisessa määräysvallassa.

               Sopimuksen 22 artiklan 3 kohdan mukaan sekakomitea vahvistaa työjärjestyksensä tekemällään päätöksellä.

               2.3.Suunniteltu sekakomitean säädös

               Sekakomitea tekee ensimmäisessä kokouksessaan päätöksen, joka koskee sekakomitean työjärjestyksen vahvistamista, jäljempänä ’suunniteltu säädös’.

               Suunnitellun säädöksen tarkoituksena on sopimuksen 22 artiklan 3 kohdan mukaisesti vahvistaa sekakomitean järjestäytymistä ja toimintaa ohjaava työjärjestys, jotta sopimus voidaan panna moitteettomasti täytäntöön.

               3.Unionin puolesta otettava kanta

               Unionin puolesta otettavan kannan tarkoituksena on hyväksyä sopimuksella perustetun sekakomitean työjärjestys. Kannan olisi perustuttava sekakomitean päätösluonnokseen.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia”, kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.

               4.1.2.Soveltaminen käsiteltävänä olevassa asiassa

               Sekakomitea on sopimuksella eli Euroopan unionin ja sen jäsenvaltioiden sekä Moldovan tasavallan välisellä yhteistä ilmailualuetta koskevalla sopimuksella perustettu elin.

               Säädös, joka sekakomitean on määrä antaa, on säädös, jolla on oikeusvaikutuksia, koska se on kansainvälisen oikeuden mukaan osapuolia sitova.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on ainoastaan liitännäinen, SEUT-sopimuksen 218 artiklan 9 kohdan nojalla annettavalla päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsiteltävänä olevassa asiassa

               Suunnitellun säädöksen pääasiallinen tarkoitus ja sisältö liittyvät lentoliikenteeseen.

               Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska sekakomitean säädöksellä vahvistetaan sen työjärjestys, on aiheellista julkaista säädös Euroopan unionin virallisessa lehdessä sen jälkeen kun se on hyväksytty.

               2020/0337 (NLE)

               Ehdotus

               NEUVOSTON PÄÄTÖS

               Euroopan unionin ja sen jäsenvaltioiden sekä Moldovan tasavallan välisellä yhteistä ilmailualuetta koskevalla sopimuksella perustetussa sekakomiteassa Euroopan unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               1)Unioni teki Euroopan unionin ja sen jäsenvaltioiden sekä Moldovan tasavallan välisen yhteistä ilmailualuetta koskevan sopimuksen, jäljempänä ’sopimus’, neuvoston päätöksellä (EU) 2020/951
                  2
               , ja sopimus tuli voimaan 2 päivänä elokuuta 2020.

               2)Sopimuksen 22 artiklalla perustetaan sekakomitea, jonka tehtävänä on varmistaa sopimuksen hallinnointi ja moitteeton täytäntöönpano.

               3)Sopimuksen 22 artiklan 3 kohdassa määrätään, että sekakomitea vahvistaa työjärjestyksensä.

               4)Sopimuksen moitteettoman täytäntöönpanon varmistamiseksi sekakomitean työjärjestys olisi hyväksyttävä.

               5)On aiheellista vahvistaa sekakomiteassa unionin puolesta otettava kanta, koska sekakomitean päätös työjärjestyksestä tulee olemaan unionia sitova. Unionin kannan sekakomiteassa olisi perustuttava tähän liitettyyn sekakomitean päätösluonnokseen,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan unionin ja sen jäsenvaltioiden sekä Moldovan tasavallan välisen yhteistä ilmailualuetta koskevan sopimuksen 22 artiklalla perustetun sekakomitean ensimmäisessä kokouksessa unionin puolesta otettava kanta sekakomitean työjärjestyksen hyväksymiseen perustuu tähän päätökseen liitettyyn sekakomitean päätösluonnokseen.

               Unionin edustajat sekakomiteassa voivat sopia sekakomitean päätösluonnokseen tehtävistä vähäisistä muutoksista ilman uutta neuvoston päätöstä.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös (EU) 2020/951, annettu 26 päivänä kesäkuuta 2020, Euroopan unionin ja sen jäsenvaltioiden sekä Moldovan tasavallan välisen yhteistä ilmailualuetta koskevan sopimuksen tekemisestä unionin puolesta (EUVL L 212, 3.7.2020, s. 8).

                     (2)

                        Neuvoston päätös (EU) 2020/951, annettu 26 päivänä kesäkuuta 2020, Euroopan unionin ja sen jäsenvaltioiden sekä Moldovan tasavallan välisen yhteistä ilmailualuetta koskevan sopimuksen tekemisestä unionin puolesta (EUVL L 212, 3.7.2020, s. 8).

    ---documentbreak---

               EUROOPAN KOMISSIO
            Bryssel 27.11.2020
            COM(2020) 763 final
            LIITE
            asiakirjaan
            Ehdotus NEUVOSTON PÄÄTÖKSEKSI
            Euroopan unionin ja sen jäsenvaltioiden sekä Moldovan tasavallan välisellä yhteistä ilmailualuetta koskevalla sopimuksella perustetussa sekakomiteassa Euroopan unionin puolesta otettavasta kannasta

               EUROOPAN UNIONIN JA SEN JÄSENVALTIOIDEN SEKÄ MOLDOVAN TASAVALLAN VÄLISELLÄ YHTEISTÄ ILMAILUALUETTA KOSKEVALLA SOPIMUKSELLA PERUSTETUN SEKAKOMITEAN PÄÄTÖS N:o 1/[vuosi],

               tehty...,

               sekakomitean työjärjestyksen vahvistamisesta

               EU–MOLDOVA-SEKAKOMITEA, joka

               ottaa huomioon Euroopan unionin ja sen jäsenvaltioiden sekä Moldovan tasavallan välisen sopimuksen yhteisestä ilmailualueesta, jäljempänä ’sopimus’, ja erityisesti sen 22 artiklan 3 kohdan,

               ON PÄÄTTÄNYT SEURAAVAA:

               Ainoa artikla

               Hyväksytään tämän päätöksen liitteenä oleva sekakomitean työjärjestys.

               Tehty ...

               Sekakomitean puolesta

               Euroopan unionin valtuuskunnan johtaja

               [nimi]

               Moldovan tasavallan valtuuskunnan johtaja

               [nimi]

               Liite

               Sekakomitean työjärjestys

               1 artikla

               Valtuuskuntien johtajat

               1. Kuten sopimuksen 22 artiklan 1 kohdassa määrätään, sekakomitea koostuu osapuolten edustajista.

               2. Sekakomitean puheenjohtajina toimivat osapuolten valtuuskuntien johtajat yhdessä.

               2 artikla

               Kokoukset

               1. Sopimuksen 22 artiklan 4 kohdan mukaisesti sekakomitea kokoontuu tarvittaessa. Kumpikin osapuoli voi pyytää kokouksen koolle kutsumista.

               2. Sekakomitea pitää kokoukset kasvokkain ja poikkeustapauksissa muulla tavoin (esimerkiksi puhelin- tai videokokouksina).

               3. Kokoukset pidetään mahdollisuuksien mukaan vuorotellen jossakin Euroopan unionin jäsenvaltiossa sijaitsevan paikan ja Moldovan tasavallan välillä, jolleivät osapuolet toisin sovi.

               4. Sekakomitean työkieli on englanti.

               5. Kun osapuolet ovat sopineet kokousten ajankohdasta ja paikasta, Euroopan unionin ja sen jäsenvaltioiden osalta Euroopan komissio sekä Moldovan tasavallan lentoliikenteestä vastaava ministeriö kutsuvat kokoukset koolle.

               6. Elleivät osapuolet toisin sovi, sekakomitean kokoukset eivät ole julkisia. Kokouksen päätteeksi voidaan tarvittaessa laatia yhteisellä sopimuksella lehdistötiedote.

               3 artikla

               Valtuuskunnat

               1. Ennen kokousta valtuuskuntien johtajat ilmoittavat toisilleen valtuuskuntiensa kyseistä kokousta varten suunnitellun kokoonpanon.

               2. Lentoliikennealan sidosryhmien edustajia voidaan sekakomitean suostumuksella kutsua kokouksiin tarkkailijoina.

               3. Sekakomitea voi kutsua muita asianomaisia tai asiantuntijoita kokouksiin antamaan tietoja tietyistä aiheista, jos näin sovitaan.

               4 artikla

               Sihteeristö

               Yksi Euroopan komission virkamies ja yksi Moldovan tasavallan lentoliikenteestä vastaavan ministeriön virkamies toimivat yhdessä sekakomitean sihteereinä.

               5 artikla

               Kokousten esityslistat

               1. Valtuuskuntien johtajat laativat kunkin kokouksen alustavan esityslistan yhteisellä sopimuksella. Sihteerit toimittavat alustavan esityslistan valtuuskuntien jäsenille viimeistään 15 päivää ennen kokouspäivää.

               2. Sekakomitea hyväksyy esityslistan kunkin kokouksen alussa. Muu kuin alustavalla esityslistalla oleva asia voidaan sekakomitean suostumuksella ottaa esityslistalle.

               3. Valtuuskuntien johtajat voivat lyhentää tämän artiklan 1 kohdassa esitettyä määräaikaa jonkin erityistapauksen asettamien vaatimusten tai kiireellisyyden huomioon ottamiseksi.

               6 artikla

               Pöytäkirja

               1. Jokaisesta sekakomitean kokouksesta laaditaan pöytäkirjaluonnos. Siinä on mainittava asiat, joista on keskusteltu, sekä mahdollisesti annetut suositukset ja hyväksytyt päätökset.

               2. Isäntänä toimivan valtuuskunnan johtajan on kuukauden kuluessa kokouksesta toimitettava pöytäkirjaluonnos sekakomitean sihteerien välityksellä toiselle valtuuskunnan johtajalle hyväksyttäväksi kirjallista menettelyä noudattaen.

               3. Kun kokouksen pöytäkirja on hyväksytty, valtuuskuntien johtajat allekirjoittavat sen kahtena kappaleena ja kumpikin osapuoli arkistoi yhden alkuperäiskappaleen. Valtuuskuntien johtajat voivat päättää, että sähköisten kappaleiden allekirjoittaminen ja vaihto täyttää tämän vaatimuksen.

               4. Sekakomitean kokousten pöytäkirjat eivät ole julkisia, ellei jompikumpi osapuoli toisin pyydä.

               7 artikla

               Kirjallinen menettely

               Sekakomitean päätökset ja suositukset voidaan tarvittaessa ja asianmukaisesti perustelluista syistä hyväksyä kirjallisella menettelyllä. Tätä varten valtuuskuntien johtajat vaihtavat keskenään tietoja toimenpideluonnoksista, joista pyydetään sekakomitean lausuntoa ja jotka voidaan tämän jälkeen vahvistaa kirjeenvaihdolla. Mikä tahansa osapuoli voi kuitenkin pyytää, että sekakomitea kutsutaan koolle keskustelemaan asiasta.

               8 artikla

               Neuvottelut

               1. Sekakomitea laatii suosituksia ja tekee päätöksensä yhteisymmärryksen pohjalta.

               2. Sekakomitean päätösten ja suositusten nimenä on joko ”päätös” tai ”suositus”, jonka jäljessä on järjestysluku, hyväksymispäivä ja kuvaus aiheesta.

               3. Valtuuskuntien johtajat allekirjoittavat sekakomitean päätökset ja suositukset, ja ne liitetään kokouksen pöytäkirjaan.

               4. Osapuolet panevat sekakomitean päätökset täytäntöön omien sisäisten menettelyjensä mukaisesti.

               5. Osapuolet julkaisevat sekakomitean tekemät päätökset virallisissa lehdissään. Kukin osapuoli voi päättää julkaista sekakomitean hyväksymän minkä tahansa muun asiakirjan. Kullekin osapuolelle toimitetaan yksi kopio päätöksistä ja suosituksista.

               9 artikla

               Työryhmät

               1. Sekakomitea voi perustaa työryhmiä avustamaan sekakomiteaa sen tehtävien suorittamisessa. Sekakomitea hyväksyy työryhmien tehtävät, jotka sisällytetään liitteenä työryhmän perustamisesta tehtyyn päätökseen.

               2. Työryhmät koostuvat osapuolten edustajista.

               3. Työryhmät työskentelevät sekakomitean alaisuudessa, ja niiden on raportoitava sekakomitealle aina kokoustensa jälkeen. Ne eivät tee päätöksiä, mutta ne voivat antaa suosituksia sekakomitealle.

               4. Sekakomitea voi milloin tahansa päättää lakkauttaa työryhmiä, muuttaa niiden tehtäviä tai perustaa uusia työryhmiä avustamaan sitä tehtäviensä hoitamisessa.

               10 artikla

               Kulut

               1. Osapuolet vastaavat omista henkilöstö-, matka- ja oleskelukuluistaan sekä postitus- ja televiestintäkuluistaan, jotka liittyvät niiden osallistumiseen sekakomitean ja työryhmien kokouksiin.

               2. Kaikista muista kokousten aineellisiin järjestelyihin liittyvistä kustannuksista vastaa kokouksen järjestävä osapuoli.

               11 artikla

               Työjärjestyksen muuttaminen

               Sekakomitea voi milloin tahansa muuttaa tätä työjärjestystä sopimuksen 22 artiklan mukaisesti tehdyllä päätöksellä.